АҞӘА, абҵара 2– Sputnik. Аҳҭнықалақь ауаажәларратә транспорт аҽа мышқәак Абазақәа рымҩала иныҟәалоит ҳәа иҳәеит аҳҭнықалақь ахадара атранспорти амҩатә ныҟәара аиҿкаареи русбарҭа адиректор ихаҭыԥуаҩ Ерик Харчлаа.
"Аидгылара амҩала макьаназы атранспорт ныҟәом. Адыргақәа зегьы иахьрыхәҭоу иҟаҵоуп. Мышкы-ҩымш рыла атранспорт арахьала аныҟәара иалагоит", - иҳәоит Харчлаа.
Иара иажәақәа рыла аҿҳәара инахоуп ауаа амаршрут ҿыц иашьцыларц азы.
"Аидгылара ала ауаажәларратә транспорт абҵара 4 инаркны аныҟәара иалагароуп. Ауаа ашьцылароуп, ганкымацаралатәи аныҟәара ҟалоит", - иҳәеит иара.
Аидгылара ала амаршрут ҿыц аԥҵоуп Абазақәа рымҩаҿы ицо аремонттә усурақәа инарыдҳәаланы.